……………………………….

………………………………. г.

**ОДОБРИЛ,  
МИНИСТЪР:**

**Д-Р ГЕОРГИ ТАХОВ**

**ДО**

**МИНИСТЪРА НА ЗЕМЕДЕЛИЕТО И ХРАНИТЕ**

**Д-Р ГЕОРГИ ТАХОВ**

# ДОКЛАД

# от Деян Стратев – заместник-министър на земеделието и храните

**Относно:** Проект на Наредба за изменение и допълнение на Наредба № 3 от 2021 г. за условията и реда за обезвреждане на странични животински продукти и на продукти, получени от тях, извън обектите, регистрирани в областните дирекции по безопасност на храните

**УВАЖАЕМИ ГОСПОДИН МИНИСТЪР,**

На основание чл. 259, ал. 3 от Закона за ветеринарномедицинската дейност, внасям за одобрение проект на Наредба за изменение и допълнение на Наредба № 3 от 2021 г. за условията и реда за обезвреждане на странични животински продукти и на продукти, получени от тях, извън обектите, регистрирани в областните дирекции по безопасност на храните.

**Причини, които налагат приемането на акта**

Проектът на Наредба за изменение и допълнение на Наредба № 3 от 2021 г. за условията и реда за обезвреждане на странични животински продукти и на продукти, получени от тях, извън обектите, регистрирани в областните дирекции по безопасност на храните (Наредба № 3 от 2021 г.) е изготвен в резултат на проявен интерес и постъпили запитвания от заинтересовани лица относно възможността за реализиране на проекти за изграждане на гробища за умрели домашни любимци на територията на страната.

Към настоящия момент в националната нормативна уредба липсва регламентация, даваща възможност за погребване на домашни любимци. Съгласно чл. 8, б. „а“, б. „iii“ от Регламент (ЕО) № 1069/2009 на Европейския парламент и на Съвета от 21 октомври 2009 година за установяване на здравни правила относно странични животински продукти и производни продукти, непредназначени за консумация от човека и за отмяна на Регламент (ЕО) № 1774/2002 (Регламент за страничните животински продукти) (ОВ L 300, 14.11.2009 г.) (Регламент (ЕО) № 1069/2009) труповете на домашни любимци като странични животински продукти попадат в материал от категория 1 и в съответствие с разпоредбата на чл. 12 от същия регламент могат да бъдат унищожавани чрез изгаряне; съвместно изгаряне с или без преработка; използвани като гориво за горене или преработени чрез стерилизация под налягане, с трайно маркиране на получения материал и заравянето му в разрешено депо. Съгласно чл. 19, параграф 1, б. „а“ от Регламент (ЕО) № 1069/2009, чрез дерогация от чл. 12 на същия, компетентният орган може да разреши унищожаването чрез заравяне на умрели домашни любимци и нечифтокопитни животни (еквиди). Изключенията по чл. 19 от цитирания регламент за унищожаване на странични животински продукти са регламентирани в националната нормативна уредба в Наредба № 3 от 2021 г. за условията и реда за обезвреждане на странични животински продукти и на продукти, получени от тях, извън обектите, регистрирани в областните дирекции по безопасност на храните, издадена на основание чл. 259, ал. 3 от Закона за ветеринарномедицинската дейност. Наредбата определя национални правила за обезвреждане на мъртви животни, като към настоящия момент в същата не е предвидено заравянето на умрели домашни любимци.

С оглед на гореизложеното се предприема като първи етап от създаването на национални правила в областта на обществените отношения относно погребване на домашни любимци чрез включване на горепосочената дерогация на европейския регламент в действащата Наредба № 3 от 2021 г., което ще създаде възможност за изграждане на гробищни паркове. В последствие се предвижда издаване на законова и подзаконова нормативна уредба, която допълнително ще регулира процесите и правоотношенията при осъществяване на самата дейност по погребване на умрели домашни любимци и функционирането на гробищните паркове. Към настоящия момент се създава регулация за определяне на терените, върху които могат да се загробват умрели домашни любимци и изискванията, на които същите следва да отговарят. Предвижда се при заявен интерес от заинтересовани лица на територията на съответната община да се одобряват терени за изграждане на гробищни паркове за умрели домашни любимци. Разпоредбите са общи и дават възможност за инициатива както на физически и юридически лица, които желаят да реализират свои бизнеспроекти, така и на самите общини, които при необходимост и интерес могат да изградят на територия си гробищен парк за умрели домашни любимци. В тази връзка гробищни паркове могат да се изграждат върху терени, които са общинска собственост или частна собственост на физически или юридически лица. С подзаконовия нормативен акт са предвидени изискванията, на които следва да отговарят терените за изграждане на гробищни паркове за умрели домашни любимци, както и процедурата за тяхното одобряване. Въведени са общи изисквания относно самия процес на заравянето на умрелите домашни любимци. Тяхното погребване като вид обезвреждане на страничен животински продукт се извършва и попада в обхвата на общото законодателство в тази област. Регламентирани са и видовете домашни любимци, които могат да се заравят в одобрените терени за гробищни паркове.

Допълнително, с предложения проект на наредба, в заключителна разпоредба е направено изменение в Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството (обн., ДВ, бр. 54 от 2023 г.), с което е отстранена допусната техническа грешка в чл. 48, ал. 6, изразяваща се в препратка към ал. 3 вместо към ал. 2.

**Цели**

Предложеният проект на Наредба за изменение и допълнение на Наредба № 3 от 2021 г. цели създаване на регулация за изграждане на гробищни паркове за умрели домашни любимци.

**Очаквани резултати от прилагането на акта**

С приемането на нормативния акт се очаква да се регулират обществените отношения в областта на функционирането на гробищни паркове за умрели домашни любимци. Чрез въвеждането на регламентация ще се създаде възможност за реализиране на бизнеспроекти за изграждане на гробищни паркове за умрели домашни любимци на територията на съответната община при проявен интерес. Допълнително се очаква и премахване на нерегламентирани практики за заравяне на умрели домашни любимци на произволни места, което създава опасност за здравето на хора и животни, както и за околната среда. Причината е, че собствениците на домашни любимци към настоящия момент имат нормативна възможност единствено да кремират своите домашни любимци, но са затруднени, тъй като местата, извършващи кремация са малко на брой и е възможно да няма такива близо до тях.

**Анализ за съответствие с правото на Европейския съюз**

Проектът на Наредба за изменение и допълнение на Наредба № 3 от 2021 г. за условията и реда за обезвреждане на странични животински продукти и на продукти, получени от тях, извън обектите, регистрирани в областните дирекции по безопасност на храните не е свързан с транспониране на нормативни актове на институциите на Европейския съюз, поради което не е приложена таблица на съответствие с правото на Европейския съюз.

Проектът на Наредба съдържа разпоредби, свързани с прилагането на Регламент (ЕО) № 1069/2009.

**Финансови и други средства, необходими за прилагането на новата уредба**

Предложеният проект на нормативен акт не води до въздействие върху държавния бюджет и не са необходими допълнителни разходи/трансфери и други плащания.

Проектът на Наредба не предвижда и допълнителни разходи за неговите адресати.

**Информация за проведените обществени консултации**

На 22.07.2024 г. проектът на Наредба е представен за предварителна обществена консултация по електронен път на заинтересовани страни с 6-дневен срок за предложения и становища. Направените целесъобразни бележки и предложения са отразени.

На основание чл. 26, ал. 3 и 4 от Закона за нормативните актове проектите на наредба и доклад (мотиви) са публикувани на интернет страницата на Министерството на земеделието и храните и на Портала за обществени консултации със срок за предложения и становища 30 дни.

Съгласно чл. 26, ал. 5 от Закона за нормативните актове справката за отразяване на постъпилите предложения и становища от проведената обществена консултация по проекта, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът на Наредба за изменение и допълнение на Наредба № 3 от 2021 г. за условията и реда за обезвреждане на странични животински продукти и на продукти, получени от тях, извън обектите, регистрирани в областните дирекции по безопасност на храните е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 259, ал. 3 от Закона за ветеринарномедицинската дейност, предлагам да издадете предложената Наредба за изменение и допълнение на Наредба № 3 от 2021 г. за условията и реда за обезвреждане на странични животински продукти и на продукти, получени от тях, извън обектите, регистрирани в областните дирекции по безопасност на храните.

|  |  |
| --- | --- |
| **Приложения:** | 1. Проект на Наредба за изменение и допълнение на Наредба № 3 от 2021 г. за условията и реда за обезвреждане на странични животински продукти и на продукти, получени от тях, извън обектите, регистрирани в областните дирекции по безопасност на храните; 2. Справка за отразяване на постъпилите становища; 3. Постъпили становища; 4. Справка за отразяване на постъпилите предложения и становища от обществената консултация; 5. Постъпили предложения и становища от проведената обществена консултация. |

**ДЕЯН СТРАТЕВ**

*Заместник-министър*